EFORTUL ECONOMIC AL ROMÂNIEI PENTRU APLICAREA ARTICOLULUI 12 DIN CONVENŢIA DE ARMISTIŢIU CU NAŢIUNILE UNITE DIN 12 SEPTEMBRIE 1944 (RESTITUIREA BUNURILOR ADUSE DIN U.R.S.S.)
EFORTUL ECONOMIC AL ROMÂNIEI PENTRU APLICAREA ARTICOLULUI 12 DIN CONVENŢIA DE ARMISTIŢIU CU NAŢIUNILE UNITE DIN 12 SEPTEMBRIE 1944 (RESTITUIREA BUNURILOR ADUSE DIN U.R.S.S.)
 
CONF. UNIV. DR. Mihai IRIMIEA
UNIVERSITATEA  „PETROL-GAZE” DIN PLOIEŞTI
E-mail: mirimiea@upg-ploiesti.ro
 
Abstract: The paper presents Romania’s economic efforts to implement Article 12 of the Armistice Convention with the United Nations signed at Moscow on September 12, 1944 (returning the goods taken by Romania from the soviet territories, including Bessarabia and Bukovina, Romanian territories lost after ultimatum Soviet of 28 June 1940). Based on some recent statistics regarding the rate of inflation in the U.S.A. between 1938 and 1947, the paper demonstrates the necessity to amend, in minus, the estimates concerning Romania’s economic effort in order to apply Article 12 of the Armistice Convention. Finally, the author makes references to bibliographic sources indicating that in the Romanian Army were also cases of violations of international law of the catch and the spoils of war.
Convenţia de Armistiţiu cu Naţiunile Unite din 12 septembrie 1944 – document care a stat la baza statutului politic şi juridic al României până la semnarea Tratatului de Pace din 10 februarie 1947 – depăşea  cu mult cadrul unui simplu armistiţiu. Ne bazăm afirmaţia pe prevederile articolului 36 din Regulamentul privitor la legile şi obiceiurile războiului pe pământ (Anexă la Convenţia de la Haga din 1907) potrivit căruia „armistiţiul întrerupe operaţiile de război printr-un acord mutual între părţile beligerante”.
În acest document şi anexele care-l însoţesc, alături de clauzele militare, sunt codificate o serie de aspecte politice, teritoriale, economice şi financiare, aflându-ne, de fapt, în faţa unui cvasi-tratat de pace care reglementează o multitudine de aspecte ce nu au, neapărat, legătură cu întreruperea conflictului armat: ducerea războiului alături de Aliaţi cu cel puţin 12 divizii de infanterie şi serviciile auxiliare aferente; restabilirea frontierei de stat impusă prin „acordul” sovieto-român din 28 iunie 1940; asigurarea înlesnirilor pentru libera mişcare pe teritoriul României a forţelor militare sovietice şi a celorlalţi aliaţi, pe pământ, pe apă şi în aer,  prin mijloace proprii şi pe cheltuială românească; predarea prizonierilor de război sovietici şi aliaţi, a cetăţenilor internaţi şi a celor „aduşi cu sila” în România, asigurarea hranei, îmbrăcămintei, asistenţei medicale şi mijloacelor de transport pentru înapoierea în ţară pentru aceştia precum şi pentru  persoanele strămutate şi refugiaţii din U.R.S.S.; desfiinţarea oricărei legislaţii discriminatorii, eliberarea persoanelor arestate din cauza activităţii (simpatiei) pentru „cauza Naţiunilor Unite” ori din motive rasiale; arestarea şi judecarea persoanelor acuzate de crime de război; dizolvarea imediată a tuturor organizaţiilor „prohitleriste de tip fascist aflate pe teritoriul românesc, atât cele politice, militare sau paramilitare”, a oricărei organizaţii care ar duce „propagandă ostilă Naţiunilor Unite şi în special Uniunii Sovietice”; restabilirea drepturilor şi intereselor Naţiunilor Unite şi a cetăţenilor din aceste ţări pe teritoriul românesc aşa cum existau înainte de război; funcţionarea sub controlul Înaltului Comandament Aliat (Sovietic) a sistemului de telecomunicaţii şi a poştei, cenzurarea tipăririi, importului şi răspândirii publicaţiilor pe teritoriul României, a filmelor şi spectacolelor  de teatru; restabilirea administraţiei civile româneşti pe întreg teritoriul până la o distanţă de 50-100 km de linia frontului, dar şi obligativitatea de a duce la îndeplinire „în interesul restabilirii păcii şi securităţii” a instrucţiunilor şi ordinelor Înaltului Comandament Aliat (Sovietic) în scopul executării armistiţiului.
Prin articolele 10, 11 şi 12, României i-au fost impuse grele sarcini economico-financiare[1]: întreţinerea trupelor sovietice din ţară, despăgubiri de război, restituirea bunurilor aduse din U.R.S.S. Importante consecinţe economice  aveau şi alte prevederi: articolul 1 (participarea la campania militară pe frontul de vest), art. 2 (măsuri pentru dezarmarea şi internarea forţelor armate ale Germaniei şi Ungariei, precum şi internarea cetăţenilor acestor state aflaţi pe teritoriul românesc), art.3 (reglementări în domeniul transporturilor), art. 5 (cheltuieli pentru întreţinerea şi repatrierea prizonierilor de război, persoanelor strămutate şi „refugiaţilor” din Basarabia), art. 7 (remiterea ca trofee a materialelor de război aparţinând Germaniei şi sateliţilor săi), art. 8 (imobilizarea şi controlul bunurilor  din România ce aparţineau Germaniei şi Ungariei).
Prin articolul 12, România îşi lua obligaţia ca la termenele indicate de către Înaltul Comandament Aliat (Sovietic) să restituie Uniunii Sovietice, „în desăvârşită bună stare, toate valorile şi materialele luate de pe teritoriile ei, în timpul războiului, aparţinând statului, organizaţiilor publice şi cooperativelor, întreprinderilor, instituţiilor sau cetăţenilor particulari, precum: utilajul fabricilor şi uzinelor, locomotive, vagoane de căi ferate, tractoare, autovehicule, monumente istorice, valori de muzeu şi alte bunuri”[2]. Expresia „teritoriile ei” trebuia interpretată în spiritul art. 4 din Convenţia de Armistiţiu, conform căruia frontiera de stat dintre România şi U.R.S.S era cea stabilită prin „acordul sovietico-român din 28 iunie 1940”.
Ca şi alte prevederi cu consecinţe economice din Convenţia de Armistiţiu (art. 3, 5, 7, 8, 10, 11), articolul 12, prin formularea sa elastică, avea să dea naştere la interpretări abuzive şi arbitrare, ceea ce avea să ducă la sporirea cheltuielilor pentru aplicarea sa. Pe timpul „negocierilor” purtate la Moscova, experţii români au intuit consecinţele unui asemenea mod de redactare, dar eforturile lor pentru a obţine precizarea conţinutului unor articole a rămas fără rezultat şi, după cum relata Ion Christu, delegaţia română ajunsese la convingerea că unele texte neprecise trebuiau lăsate în forma relativ vagă sub care erau prezentate de sovietici, fiindcă orice încercare de ale preciza se transforma într-o redactare cu totul nefavorabilă României[3].
Pentru executarea obligaţiilor impuse de articolul 12 din Convenţia de Armistiţiu, organele administraţiei române au întocmit situaţii cu bunurile evacuate de pe teritoriul U.R.S.S. Conform acestor date, centralizate în iulie 1945, România trebuia să restituie să restituie o gamă largă de bunuri: animale (93.736 cabaline, 62.500 bovine, 111.687 ovine, 45.616 porcine, 15.959 stupi de albine ş.a.), cereale (179.910 tone grâu, 243.253 tone orz, 26.190 tone secară, 16.037 tone ovăz, 280.361 tone porumb boabe, 227.183 tone porumb boabe, 674 tone floarea soarelui ş.a.), seminţe, legume şi furaje, alimente şi diverse produse consumabile (1.773.136 litri untdelemn, 59.791 tone zahăr, 48.048.514 ţigări etc.), autovehicule (99 turisme, 1846 autocamionete şi autocamioane, 301 autospeciale, 84 motociclete, 66 remorci auto, 2.626 tractoare), vehicule cu tracţiune animală, diverse bunuri industriale (instalaţii de forţă, cazane de aburi, strunguri, instalaţii şi unelte de fierărie, pompe, macarale, instalaţii electrice, instrumente de măsurat etc.), maşini agricole, îngrăşăminte, medicamente, materiale sanitare, materiale cinematografice, arheologice şi de laborator, armament[4].
Valoarea acestei uriaşe mase de bunuri, încadrate într-un nomenclator de aproximativ 15.000 de articole, era greu de calculat. În condiţiile în care aceste bunuri trebuiau transportate pe cheltuiala statului român până la localităţile de pe teritoriul sovietic de unde au fost ridicate în decursul anilor 1941-1944, iar costul transportului fiind, în unele cazuri, mai mare decât valoarea bunurilor, autorităţile timpului apreciau  că cifra de 1000 de miliarde de lei va fi depăşită, chiar şi în estimările cele mai rezervate[5]. În septembrie 1945, urmare a negocierilor româno-sovietice, valoarea lor a fost fixată la cifra de 948 miliarde lei, preţuri aprilie 1945.
Pentru identificarea materialelor aflate în proprietatea statului, reprezentanţi ai Serviciului de Capturi al Armatei, Marelui Stat Major, Ministerului Economiei Naţionale, Direcţiei Generale a C.F.R., Secretariatului General al Lichidării Bunurilor, precum şi reprezentanţi ai fostelor Guvernăminte ale Basarabiei şi Bucovinei au procedat la consultarea registrelor de evidenţă aflate la diversele departamente, regii autonome şi instituţii.
După identificare, aceste materiale au fost adunate în mai multe centre în vederea sortării lor pe categorii şi în raport cu starea în care se aflau (bune, de reparat, reformate). Având obligaţia ca materialele să fie predate în bună stare, iar împuterniciţii Comisiei Aliate de Control cerând a fi reparate toate, indiferent  de starea în care se aflau când au fost ridicate, autorităţile române au fost obligate să ia măsuri în acest sens, fapt ce presupunea eforturi şi cheltuieli suplimentare nebănuite la semnarea armistiţiului. Predarea materialelor s-a făcut fie direct către delegaţii sovietici locali, fie la punctele de predare de la Constanţa, Galaţi, Mărăşeşti, Buzău şi Socola-Iaşi unde, la cererea Comisiei Aliate de Control, s-au constituit comisii mixte româno-sovietice[6].
Pentru identificarea şi colectarea materialelor aflate asupra particularilor s-a emis Decretul-Lege pentru restituirea bunurilor luate de pe teritoriile Uniunii Sovietice nr. 571 din 7 noiembrie 1944 şi s-au dat o serie de comunicate prin presa scrisă şi radio: Decizia interpretativă a Comisiei Române pentru Aplicarea Armistiţiului din 10.11.1944; Comunicatul din 24.11.1944 care stabilea instrucţiuni asupra modului în care se va face colectarea materialelor de către prefecturi; Comunicatul din 24.11.1944 referitor la valorile ce trebuiesc predate Băncii Naţionale; Comunicatul din 5.01.1945 privitor la nomenclatorul materialelor ce urmează a fi restituite; Comunicatul din 05.01.1945 relativ la înlocuirea vitelor pierdute.
Potrivit Decretului – Lege pentru restituirea bunurilor luate de pe teritoriile Uniunii Sovietice nr. 571 din 7 noiembrie 1944, cei care deţineau cu orice titlu valori sau materiale luate în timpul războiului de pe teritoriile Uniunii Sovietice, astfel cum erau delimitate prin art. 4 al Convenţiei de Armistiţiu,  erau obligaţi să le depună la comisariatele de poliţie în oraşe şi municipii şi la posturile de jandarmi în comunele rurale, sau în locurile indicate de organele Ministerului de Interne, după natura lucrurilor. La efectuarea predării, deţinătorul era obligat să facă o declaraţie completă „asupra împrejurărilor şi a condiţiilor în care a luat sau primit acele bunuri”. Art. 4 mai stabilea că cei care au luat asemenea bunuri de pe teritoriul Uniunii Sovietice şi le-au înstrăinat sub orice formă erau obligaţi ca în termen de 5 zile să dea declaraţii complete pentru identificarea noilor proprietari. De asemenea, cei care aveau cunoştinţă despre persoane „care au luat, au primit sau deţin cu orice titlu” bunuri prevăzute de lege erau obligaţi să depună declaraţii pentru identificarea acestora.
Decretul Lege nr. 571/1944 prevedea sancţiuni aspre (art. 6). Astfel, cei care nu predau bunurile intrate sub incidenţa legii erau pedepsiţi cu temniţă grea de la 5 la 20 ani. Cei care deteriorau sau transformau în orice mod acele bunuri erau pedepsiţi cu închisoare corecţională de la 5 la 10 ani. Persoanele care, din neglijenţă, nu luau suficiente măsuri pentru conservarea bunurilor până la recepţia lor de către organele Comisiei de Aplicare a Armistiţiului erau pasibile de închisoare corecţională de la 2 la 4 ani. În afară de aceste sancţiuni, militarii şi funcţionarii publici erau destituiţi de drept, iar funcţionarii particulari erau concediaţi[7].
Întârzierile în executarea obligaţiilor prevăzute de articolul 12 al Convenţiei de Armistiţiu de care erau  acuzate autorităţile statului român de către Comisia Aliată de Control în primele luni după semnarea armistiţiului erau generate, în primul rând, de rezolvarea cu întârziere a multiplelor probleme de interpretare a textului Convenţiei care trebuiau, apoi, să fie aduse la cunoştinţa celor interesaţi.
Unele dificultăţi în executarea articolului 12 erau create de măsurile luate de Comandamentul Sovietic sau elemente ale Armatei Roşii, în contradicţie cu cele stabilite de comun acord cu Comisia Aliată de Control, ca de exemplu:  punerea de santinele sovietice la depozite, fabrici, ferme şi, în unele cazuri, aplicarea de sigilii care a făcut imposibil accesul delegaţilor români însărcinaţi cu executarea lucrărilor de inventariere, reparare sau ambalare în vederea expedierii în Uniunea Sovietică; ocuparea şi ridicarea materialelor din depozite (la marină, în special) pentru care, ulterior, a fost nevoie de executarea operaţiilor de inventariere; schimbarea dispoziţiilor iniţiale, fapt ce a antrenat refacerea sau întocmirea de noi lucrări; nealocarea de către sovietici a numărului de vagoane cerut de partea română pentru transportul materialelor acceptate ca fiind bune, din care cauză acestea stăteau pe rampe, fiind supuse degradării; blocarea la Târgu Jiu de către ofiţeri sovietici a arhivei Secretariatului  General al Lichidării Bunurilor Alimentare şi Industriale.
Multe dintre chestiunile de interpretare ale prevederilor art. 12 au fost înglobate în memoriul Comisiei Române pentru Aplicarea Armistiţiului adresat lui A.I. Vâşinski la 16 noiembrie 1944 şi la care, pentru anumite puncte, s-a primit răspuns la 9 decembrie 1944. Prin acel memoriu, Comisia Română pentru Aplicarea Armistiţiului a ridicat chestiunea mai multor categorii de bunuri care nu ar fi trebuit restituite, ele neintrând în definiţia articolului 12, astfel: a) materialele de război (capturi luate în luptă); b) materialele transportate în U.R.S.S. de către proprietarii români şi readuse în ţară; c) materialele transportate în U.R.S.S. de către proprietarii români după 1941 (proprietatea cetăţenilor particulari, cumpărate cu acte); d) produse, combustibili; e) obiecte risipite, deteriorate sau încorporate. Prin răspunsul din 9 decembrie 1944, Comisia Aliată de Control (sovietică) a comunicat că toate bunurile de mai sus trebuie restituite, cu excepţia celor de la punctul „b”.
În prima parte a anului 1945, Comisia Română pentru Aplicarea Armistiţiului a continuat să interpreteze textul articolului 12 în sensul că dispoziţiile acestuia nu se aplicau: a) bunurilor care nu mai existau pe teritoriul ţării noastre la data de 12 septembrie 1944; b) bunurilor fungibile şi consumabile, produse ale solului şi subsolului. Partea română considera, de asemenea, că bunurilor distruse sau avariate din cauze de război nu trebuiau reparate/puse în stare de funcţiune. Această interpretare susţinută în mod repetat prin numeroase documentări nu a fost acceptată de Comisia Aliată de Control.
La 26 aprilie 1945, preşedintele Comisiei Române pentru Aplicarea Armistiţiului, Mihail Ghelmegeanu informa preşedinţia Consiliului de Miniştri că deşi interpretarea art. 12 rămăsese în suspensie din cauza deosebirilor de vederi dintre români şi sovietici, în teritoriu organele Comisiei Aliate de Control dispuneau şi realizau prelevări nu numai asupra bunurilor existente la 12 septembrie 1944, dar şi asupra acelor care erau consumabile, obligând la restituirea în echivalent a acestora. Mai mult, la 20 aprilie 1945, generalul Vinogradov cerea autorităţilor române  începerea cumpărării unei cote de 25% din totalul vitelor aduse din Bucovina de Nord, Basarabia şi Transnistria în anii 1941-1944, chiar dacă aceste vite nu mai existau, „ca un început de executare a art. 12 în interpretarea data de Comisia Aliată de Control”[8]. Din aceste motive, preşedintele Comisiei Române pentru Aplicarea Armistiţiului aprecia că „nu se mai poate întârzia cu lămurirea completă a obligaţiunilor ce decurg din aplicarea art. 12 din Convenţia de Armistiţiu, deci cu hotărârea interpretării acestui articol”.
Recuperarea bunurilor aduse din U.R.S.S. de la particulari, îndeosebi a vitelor, punea autorităţile locale în faţa unor probleme greu de rezolvat. Iată ce scria prefectul judeţului Prahova, la 23 ianuarie 1945, într-un memoriu adresat „Serviciului special pentru aplicarea Convenţiei de Armistiţiu” din Ministerul Afacerilor Interne:
„Cu prilejul întocmirii evidenţei  vitelor aduse din U.R.S.S. s-a constat de noi că o mare parte din invalizii şi văduvele de război care au primit astfel de vite n-au putut să le predea pentru a fi restituite în U.R.S.S. fiindcă le-au vândut, tăiat sau au murit înainte sau după 23 August 1944. În executarea ordinelor primite, s-au luat de noi măsuri ca toţi aceşti cetăţeni care n-au predat vitele să le înlocuiască cu altele cumpărate. Ca urmare, am primit o mulţime de întâmpinări din partea invalizilor şi văduvelor de război aflaţi în cauză şi  ne-au declarat că se găsesc în imposibilitate de a le procura din comerţ dat fiind preţurile exagerate care li se cer faţă de puterea lor de cumpărare, de altfel justificată, în general toţi cei care au primit vite fiind săraci. Reamintim că principala condiţiune impusă de organele superioare atunci când s-au distribuit vitele aduse din U.R.S.S. a fost ca să se dea celor mai săraci invalizi şi văduve de război, condiţiune pe care noi am înţeles s-o respectăm cu stricteţe. Faţă de situaţiunea descrisă mai sus, cu onoare vă rugăm să binevoiţi a dispune să ni se dea relaţii asupra modului cum urmează să constrângem pe cei cu totul insolvabili la înlocuirea vitelor primite din U.R.S.S. şi pe care nu le mai posedă din cauzele expuse”[9].
La 4 mai 1945, locţiitorul preşedintelui Comisiei Aliate de Control (general de corp de armată Susaikov) a trimis preşedintelui Consiliului de Miniştri al României, dr. Petru Groza, o scrisoare în care arăta că „lucrările privind restituirea vitelor U.R.S.S, cu părere de rău, decurg complet nemulţumitor”. Pentru a nu mai exista neînţelegeri în legătura „cu executarea la timp” de către guvernul român a art. 12 din Convenţia de Armistiţiu, Comisia Aliată de Control cerea ca până la 1 august 1945, cel mai târziu, să fie  predate următoarelor efective de animale: 49.000 cornute mari, 79.000 cai, 86.310 oi, 45.335 porci[10].  Sovieticii au stabilit şi un plan lunar pentru ducerea acestor animale la punctele de predare de la frontieră. Se admitea înlocuirea efectivelor din categoriile amintite după formula: pentru un cal lipsă, 2 boi sau două vaci; o cornută mare, înlocuită cu 15 oi sau două junci de 1-2 ani; pentru un porc, 4 oi; 15 găini sau 13 iepuri se puteau înlocui cu o oaie.
În şedinţa Consiliului de Miniştri din 31 mai 1945, Mihail Ghelmegeanu, preşedintele Comisiei pentru Aplicarea Armistiţiului, a informat guvernul despre demersurile sale către Comisia Aliată de Control din 18 şi 26 mai 1945 pentru reexaminarea obligaţiilor economice şi financiare ale României decurgând din Convenţia de Armistiţiu, în special din articolul 12, „în vederea unui angajament potrivit disponibilităţilor ţării şi mijloacelor financiare ale statului”[11].  Subliniind, la capitolul „restituirea bunurilor aduse din U.R.S.S”, efortul uriaş ce trebuia făcut de statul român, Mihail propunea guvernului să deschidă negocieri cu sovieticii în chestiunea restituirii bunurilor.
Guvernul român şi-a însuşit propunerile Comisiei Române pentru Aplicarea Armistiţiului. La 2 iulie 1945, Petru Groza a adresat un memoriu locţiitorului preşedintelui Comisiei Aliate de Control din România, general-colonel de tancuri Susaikov, în care semnala guvernului sovietic dificultăţile economice româneşti datorate (în mare parte) faptului că „atât volumul bunurilor de restituit conform art. 12, cât şi valoarea efortului românesc economic în vederea ducerii războiului nu au putut fi prevăzute nici la semnarea armistiţiului, nici cu ocazia încheierii Convenţiei din 16 ianuarie 1945 când s-au fixat obligaţiile statului român pentru despăgubirile de război”. Ţinând seama de situaţia financiară a ţării, guvernul român considera că maximul de efort pe care economia naţională îl putea face ca să suporte plata sumei de 711 miliarde (din 948 miliarde se plătiseră deja 237 miliarde lei) îl constituia eşalonarea sumei în rate de circa 120 miliarde lei, primul an urmând a curge din ziua când ar înceta prestaţiile pe articolul 10. „Chiar cu asemenea eşalonare – sublinia şeful guvernului român – sarcina economică şi financiară a României ar fi extrem de apăsătoare şi ar împiedica o reluare a activităţii economice în ţara Românească pentru un timp îndelungat, mai ales că în curs de 6 ani, până la 1950, mai avem de plată despăgubiri de război în valoare de 1200 miliarde lei. O asemenea povară ar periclita chiar viaţa însăşi a statului”(s.n).
Luând în calcul faptul că România a contribuit la desfăşurarea acţiunilor militare prin aprovizionarea şi chiar dotarea trupelor sovietice, prin prestaţiuni importante făcute în afara articolului 10 din Convenţia de Armistiţiu, precum şi sub forma prelevărilor efectuate de Armata Roşie pe teritoriul ţării, guvernul român ruga să se ţină seama de efortul făcut şi propunea ca U.R.S.S. să scadă valoarea acestor prelevări – estimate de partea română la 488 miliarde lei –  din valoarea bunurilor rămase de restituit (711 miliarde lei). Cele 223 miliarde lei rămase de restituit urmau să fie plătite în doi ani în mărfuri ale căror contingente s-ar fi stabilit anual pe baza preţurilor de pe piaţa românească la momentul înaintării propunerilor, calculate F.O.B. sau franco-frontieră după procedura care a stat la baza evaluării sumelor arătate mai sus. În finalul documentului, prim-ministrul român cerea Comisiei Aliate de Control ca până la soluţionarea demersului său, să autorizeze sistarea operaţiunilor de restituire în baza articolului 12 şi îşi exprima speranţa că va găsi înţelegere la Moscova, pentru a face astfel posibilă „menţinerea funcţiunilor de bază ale statului român”.
În contextul obligaţiilor grele impuse prin Convenţia de Armistiţiu, refacerea economiei naţionale în urma acţiunilor de război şi măsurile pentru relansarea economică aveau puţine şanse de reuşită. La greutăţile reieşite din aplicarea articolului 12 se adăuga povara plăţii despăgubirilor de război şi a sarcinilor pentru aplicarea în continuare a articolului 10, deşi războiul se încheiase.
În urma tratativelor româno – sovietice care au avut loc la Moscova între 4 şi 13 septembrie 1945 s-au semnat mai multe acorduri, astfel: Convenţie între Guvernul U.R.S.S. şi Guvernul României privitoare la restituirea bunurilor sovietice, în executarea articolului 12 din Convenţia de Armistiţiu; Convenţie între Guvernul U.R.S.S. şi Guvernul României pentru înlocuirea obligaţiunii de livrare a unei părţi din cereale cu livrarea de produse petroliere şi pentru amânarea livrării unei alte părţi de cereale ce urmează să fie efectuate în anul 1945; Convenţie privitoare la transmiterea de către Guvernul Sovietic către Guvernul României a vaselor de captură din flota maritimă de război, tehnică şi comercială; Convenţie pentru livrare de cereale de către Guvernul Sovietic către Guvernul Român, cu titlu de împrumut; Convenţie între Guvernul U.R.S.S. şi Guvernul României privind reglarea chestiunilor în legătură cu exploatarea CFR; Convenţie între Guvernul U.R.S.S. şi Guvernul României pentru furnizarea autocamioanelor; Convenţie între Guvernul U.R.S.S. şi Guvernul României privitoare la reducerea livrărilor de subzistenţe, material de intendenţă şi mijloace băneşti pentru trupele sovietice aflate pe teritoriul României.
Cel mai important acord dintre cele semnate este, fără îndoială,  cel referitor la restituirile de bunuri către U.R.S.S., deoarece obligaţiile totale ale României conform articolului 12 au fost stabilite precis, iar sovieticii au fost de acord să nu mai facă investigaţii pentru a stabili cantităţile suplimentare de bunuri care ar fi fost luate din Transnistria. După semnarea Convenţiei din 16 ianuarie 1945 care reglementa problema despăgubirilor de război, acordul de la Moscova pentru lichidarea articolului 12 aducea un plus de ordine şi clarificare a raporturilor economice româno–sovietice rezultate din Convenţia de Armistiţiu. Mihail Ghelmegeanu, participant la tratativele de la Moscova la 19 septembrie 1945, într-o discuţie cu generalul Schyler, şeful misiunii militare americane în România sublinia importanţa stingerii în acest mod a obligaţiilor articolului 12, deşi era de părere că valoarea bunurilor presupuse a fi fost luate din Transnistria era foarte exagerată, aceasta fiind cu mult depăşită de valoarea reală a bunurilor deja returnate şi a „produselor furate din România de către Armata rusă”.
Prin acest acord, U.R.S.S. recunoştea valoarea de 948 miliarde lei, indicată de guvernul român la preţurile existente la 1 aprilie 1945, drept sumă definitivă a valorii bunurilor luate din U.R.S.S., precum şi faptul că până în momentul semnării au fost restituite bunuri reprezentând 348 miliarde lei. U.R.S.S. consimţea să sisteze pe viitor cercetarea şi identificarea bunurilor sovietice care intrau în această categorie  (inclusiv autovehiculele conform articolelor 7 şi 12 din Convenţia de Armistiţiu) şi să reducă restul sumei de 600 miliarde lei la 300 miliarde lei, plata urmând să se facă în 3 ani, cu începere de la 1 ianuarie 1946, în rate egale de 100 miliarde lei anual. Lista mărfurilor pentru acoperirea datoriei urma să se stabilească anual, pentru primul an cel mai târziu la 1 noiembrie 1945, iar pentru anii următori cu 2 luni înainte de începerea anului de restituire.
După cum arătam în studiul introductiv al unui volum de documente publicat cu câţiva în urmă[12], în România există foarte multe lucrări valoroase dedicate celui de-al doilea război mondial care au tratat şi problemele complexe ridicate de aplicarea articolului 12 din Convenţia de Armistiţiu (restituirea bunurilor aduse din U.R.S.S.). Nici una dintre ele, însă, nu prezintă şi punctul de vedere sovietic, modalitatea prin care s-a ajuns la suma revendicată de U.R.S.S. Nici una nu combate teza „jafului făcut de români pe teritoriul Uniunii Sovietice”. Cine va dori să scrie povestea completă a „restituirii” bunurilor din teritoriile de la est de Prut, va trebui să ţină cont şi de aceste probleme, nerezolvate încă de cercetarea ştiinţifică românească.
Dacă vrem cu adevărat să respectăm cunoscutul principiu conform căruia „istoria trebuie scrisă aşa cum a fost”, trebuie să spunem că militarii români, în războiul din Est, nu s-au purtat toţi ca nişte îngeri. Au făcut şi unii dintre ai noştri destule blestemăţii (există documente publicate!), condamnate în epocă de reprezentanţi de marcă ai statului român, inclusiv de mareşalul Antonescu, despre care colaboratorii săi apropiaţi relatau că „impune cu străşnicie trupelor române un comportament omenos cu civilii, interzicând jafurile şi actele de teroare sau vandalism, urmărind şi pedepsind (chiar cu moartea) ostaşii ce s-ar fi dedat la asemenea fapte”. Gheorghe Magherescu, ofiţer în cadrul Cabinetului Militar al Mareşalului, relatează că Antonescu transmitea frecvent trupelor de pe frontul din Est recomandări de genul acesta: „Vreau ordine. Să se înţeleagă că noi suntem o armată civilizată, care aduce cu ea ordinea şi siguranţa şi nu suntem hoarde barbare ce distrug şi pradă totul în calea lor. Vreau ordine şi iar ordine. Să fie împuşcat militarul care va fi prins furând sau comiţând crime în spatele frontului”[13]. La 12 noiembrie 1941, pe un raport al guvernatorului civil al Transnistriei (Gheorghe Alexianu) privind jaful făcut de localnici asupra caselor părăsite de sovietici, Antonescu a pus următoarea rezoluţie: „Trebuie date exemple drastice. Să fie împuşcaţi cei prinşi. Fac răspunzătoare Administraţia Transnistriei dacă sistemul continuă”[14].
Armata română a acţionat pe teritoriul sovietic în cadru legal. La 1 noiembrie 1941 a fost înfiinţat Serviciul de Capturi şi Recuperări Odessa ale cărui atribuţii au fost stabilite prin Jurnalul Consiliului de Miniştri nr. 1403. În aprilie 1942, Marele Stat Major a întocmit o broşură conţinând „Instrucţiuni  pentru funcţionarea organizaţiilor Z.I. specializate pentru capturi şi prăzi de război”. Chestiunile referitoare la prada de război pe teritoriul U.R.S.S. au făcut obiectul mai multor convenţii încheiate între Germania şi România: Convenţie între armata germană şi armata română privitoare la administrarea unei armate române şi a altor mari unităţi române ce operează în U.R.S.S., 30 iunie 1942; b) Convenţie asupra capturilor de război ale marinei, 29 ianuarie 1943[15]. Regulamentele şi instrucţiunile care au stat la baza acţiunii  organizaţiilor româneşti cu atribuţii referitoare la capturi şi prăzi de război pe teritoriul U.R.S.S. au fost redactate în spiritul normelor de drept internaţional (dreptul războiului) în vigoare la acea dată, în ele precizându-se clar că „prada de război este numai averea mobilă a forţelor armate sovietice”[16].
Din păcate, spiritul Convenţiilor de la Haga a fost încălcat atât de unii militari cât şi de civili, cetăţeni ai statului român. Iată ce scria pe această temă un mare specialist român în domeniul istoriei economiei, profesorul universitar Gheorghe Zane, martor la evenimentele petrecute în timpul celui de-al doilea război mondial:
„Armata germană a făcut în Est un război de pradă. În oricare război cuceritorul sau năvălitorul se dedă la pradă. Unul din cronicarii moldoveni, vorbind despre o invazie căzăcească asupra Iaşului, spune într-o pitorească expresie că n-a rămas neprădat « nici boier, nici slugă ». Dar nu-i singura mărturie; sute alte ar putea fi invocate, pentru atâtea veacuri. Timpurile moderne păreau a uita aceste obiceiuri prădalnice; s-au încheiat chiar convenţiuni internaţionale care, dacă nu opreau prada, cel puţin o limitau, precizând ceea ce năvălitorul poate şi nu poate lua. Armata germană n-a ţinut seama de această nouă concepţie, a distrus şi a prădat. A antrenat şi armata română. Din fericire, nu toţi comandanţii de mari unităţi au tolerat prădăciunile(…). Ceea ce este de neconceput este că în afară de prădăciunile militarilor, făcute în timpul înaintărilor fie de unităţile militare, fie de militari în parte, la pradă s-au dedat însăşi autorităţile civile şi unii care urmau armatele în înaintare (s.n). Astfel, au început să fie aduse din oraşele URSS, în ţară, obiecte şi lucruri care n-aveau nici o legătură cu armata. Instituţii importante au trimis delegaţi împuterniciţi să golească oraşele ruseşti şi să aducă tot felul de lucruri: aşa a procedat şi Universitatea din Iaşi, care a trimis delegaţi să aducă aparatură ştiinţifică, cărţi, hărţi, manuscrise. Am protestat cu tărie pe lângă rectorat că o asemenea faptă este contrară convenţiilor internaţionale, dar n-am fost ascultat. Mi s-a răspuns, şi aşa era, că exista în acest sens chiar o dispoziţie a Ministerului Instrucţiei”[17].
Faptul că au existat încălcări ale normele de drept internaţional din partea română a fost recunoscut în timpul procesului guvernării Antonescu de către guvernatorul civil al Transnistriei, profesorul Gheorghe Alexianu. Acesta spunea, printre altele: „Sunt de acord că nu este în conformitate cu Convenţia de la Haga ridicarea bunurilor din Transnistria…Acesta a fost marele meu conflict cu Armata, cu generalul Vasiliu, fostul preşedinte al Comisiei de Capturi. Este o stupiditate ceea ce s-a făcut. Se scoteau tramvaiele la Odessa. Se poate să se spună că erau capturi de război”[18]. Întrebat în timpul unui interogatoriu dacă a cunoscut cazuri de ofiţeri superiori români care au jefuit şi au adus lucruri în ţară, Alexianu a răspuns: „Tot ce a stat în putinţa Mareşalului ca să împiedice aceste lucruri s-a făcut. Din nenorocire, neamul nostru are înclinări pentru aceste lucruri (s.n.). Când un prefect al meu îl găsesc făcând contrabandă, şi este primul caz când un guvernator a trimis un colonel în judecată, l-am destituit, fiind condamnat la 8 ani închisoare. Am avut contrabande la punctele de trecere şi într-o parte şi într-alta. Ca să legitimez această situaţie, de a nu se mai fura, am instituit birouri de vânzare, fiindcă nu aveam convingerea că oamenii cumpără lucrurile, ci le fură, şi am pus să se înregistreze la barieră tot ce se cumpăra, ca să putem controla de unde provin aceste lucruri. Când am controlat, am văzut că erau lucruri din casele evreilor care fuseseră omorâţi, şi din alte părţi. Pianele care au fost aduse erau aduse cu maşini militare care nu erau controlate. Nu putea schimba o ţară de la o zi la alta şi un singur om să facă tot. Germanii făceau şi mult mai rău decât românii ”[19].
În final, o scurtă precizare în legătură cu exprimarea în dolari a efortului României pentru aplicarea art. 12 din Convenţia de Armistiţiu. Plecând de la un document realizat de experţi ai Ministerului Finanţelor în anul 1947[20], multe lucrări româneşti indică, în mod greşit, fie cifra de 474,9 milioane dolari S.U.A (determinată prin metoda indice preţuri), fie cifra de 507,9 milioane (calculată prin metoda curs de schimb leu-dolar), drept valoare a bunurilor pe care România le-a restituit Uniunii Sovietice în perioada 12 septembrie 1944-31 martie 1947. Indiferent de modul de calcul, trebuie dedusă cifra de 300 miliarde lei (reducere acceptată de sovietici prin Convenţia din 11 septembrie 1945) reprezentând evaluarea forfetară a prelevărilor de bunuri româneşti efectuate de Armata Roşie. Valoarea acestor prelevări, după date aproximative, se ridica la 1 iunie 1945 la 294,9 milioane dolari (metoda indice), respectiv 305,2 milioane (metoda curs).
În spiritul adevărului, trebuie subliniat că estimările în dolari de mai sus sunt  supraevaluate. Utilizând metoda indice preţuri, pentru transformarea sumelor din dolari 1938 în dolari 1947, experţii români au utilizat un indice de creştere a preţurilor în gros din SUA de 79%, ori indicele general al preţurilor de consum din această ţară în perioada 1938-1947, potrivit statisticilor oficiale americane recente, a crescut doar cu 58%[21].

